Uranuksen tutkimus
Tulevat luotaimet > Muita ehdotettuja luotaimia

ESA:lle ja Nasalle on ehdotettu useita erilaisia Uranus-luotaimia. Niitä ovat muun muassa:
Horus (Herschel Orbital Reconnaissance of the Uranian System) oli Johns Hopkinsin yliopiston Applied Physics Laboratoryn opiskelijoiden Nasalle joulukuussa 2010 ehdottama New Horizons -ohjelman kiertolaisluotain. Se olisi ollut Nasan ja ESA:n yhteinen projekti, joka olisi laukaistu huhtikuussa 2021. Luotainta ei laukaistu.
Uranus Pathfinder (UP) oli ESA:lle joulukuussa 2010 ehdotettu ESA:n ja Nasan yhteinen ydinparistoilla toimiva kiertolaisluotain, mutta ehdotus hylättiin. Luotain oli tarkoitus laukaista vuonna 2021, ja sen oli määrä saapua Uranuksen kiertoradalle vuonna 2031. Matkallaan luotain olisi hyödyntänyt Venuksen ja Saturnuksen painovoimia. Luotaimen suunnittelussa oli mukana yli 120 tutkijaa eri maista. Luotain olisi maksanut noin 600 miljoonaa euroa.
Muse (Mission to Uranus for Science and Exploration) ehdotettiin ESA:lle vuonna 2015. Luotain laukaistaisiin vuonna 2026 Ariane 5 -raketilla, se saapuisi Uranukseen vuonna 2044 ja olisi toiminnassa vuoteen 2050 asti. Luotain tutkisi Uranuksen ilmakehää, sisäistä rakennetta, kuita, renkaita ja magnetosfääriä. Joulukuussa 2024 Musesta ei ollut mainintaa ESA:n laukaisuaikataulussa.
Oceanus (Origins and Composition of the Exoplanet Analog Uranus System) ehdotettiin Nasalle uudeksi New Frontiers -ohjelman luotaimeksi vuonna 2017. Luotain esitettiin edullisena vaihtoehtona, mikäli Nasa tai muut avaruusjärjestöt eivät pystyisi rahallisista syistä tekemään Uranus-luotainta.
Odinus (Origins, Dynamics and Interiors of Neptunian and Uranian Systems) on ehdotettu luotainpari, joista toinen tutkisi Uranusta ja toinen jatkaisi matkaa Neptunukseen. Laukaisua on ehdotettu vuodelle 2034.
Quest (Quest to Uranus to Explore Solar System Theories) on vuonna 2020 ehdotettu New Frontiers -ohjelman luotain, joka laukaistaisiin vuosina 2029–2034 ja käyttäisi matkallaan Uranukseen Jupiterin painovoimalinkoa hyödykseen. Luotain kiertäisi Uranusta elliptisellä polaariradalla eli naparadalla.
Umami (Uranus Magnetosphere and Moons Investigator) on ehdotettu New Frontiers -ohjelman kiertolaisluotain, jonka tavoitteena on saapua Uranuksen kiertoradalle 2040-luvun alussa. Luotain tutkisi Uranuksen kuita, magnetosfääriä ja renkaita.
Perseus (Plasma Environment, Radiation, Structure, and Evolution of the Uranian System) on vuonna 2023 John Hopkinsin yliopiston Applied Physics Laboratoryn ehdottama kiertolaisluotain, joka lähtisi matkaan helmi-maaliskuussa 2031, käyttäisi Jupiterin painovoimalinkoa hyödykseen ja saapuisi Uranuksen kiertoradalle vuonna 2043. Luotain kiertäisi Uranusta erittäin elliptisellä kiertoradalla ja tutkisi Uranuksen magnetosfääriä, ilmakehää, kuita ja renkaita.
Maalaus William Herschelistä siskonsa Caroline Herschelin kanssa takapihallaan 13. maaliskuuta 1781, kun William Herschel ensimmäisen kerran havaitsi Uranuksen tähtitaivaalla.
Uranuksen sijainti tähtitaivaalla 13. maaliskuuta 1781 merkittynä planeetan tähtitieteellisellä symbolilla: ⛢. Pohjoisessa on Ajomiehen tähdistö, lännessä Kaksoset, idässä Härkä ja etelässä Orion.
3D-malli Voyager-avaruusluotaimista. (Luotaimet olivat samanlaisia.)
Uranus James Webb -teleskoopin kuvaamana vuonna 2023
Vuoden 2021 Applied Physics Laboratoryn tekemä kaavio Uranus Orbiter and Probe -luotaimesta ja sen tutkimuslaitteista.
Uranus Pathfinder -luotaimen suunniteltu reitti Uranukseen. Ehdotus luotaimesta hylättiin.
Nasan Jet Propulsion Laboratoryn vuonna 2016 tekemä kaavio Oceanus-luotaimesta.